《台州八忠祠歌》
清代·戚学标

忠义不易得，得之况一乡。伟哉革除年，八公先后慨以慷，梓里千载生辉光。

王修撰，广德亡。郑行人，东平戕。萧县不受胁，力战殉封疆。

京师既陷徐卢执，同日又杀两侍郎。但见周公，不见成王。

掷笔痛哭，大呼高皇。秦法未闻诛十族，得祸之惨无如缑城方。

骈首八百七十人，焉能活我贤太常。叶公指斥亦遭戮，至今史笔犹煌煌。

旧闻祠中列林郑，号为十烈同享尝。不知何时去徐叶，毋乃讨论未之详。

我读《逊国忠臣记》，内有刑部司务郎。自号塞翁亦台士，夔庆万里从奔藏。

石楼顾老变名姓，扣角高歌《饭牛行》。春坊遭劓事非实，要亦节概殊寻常。

八忠十烈未足尽，俎豆增祀宜一堂。吁嗟乎，金川门启迎燕王，景隆之罪万死奚足偿。

洪武养士三十载，可无义士扶伦纲。君不见，赤城郡中忠烈气，蒸作彤云万丈芒。

作者简介：（1742—1825）浙江太平人，字鹤泉，一字翰芳。乾隆四十五年进士，官河南涉县知县。与上官龃龉，改宁波教授，未几归。曾馆于曲阜孔氏，尽读其藏书。精考證，有《汉学谐声》、《鹤泉文钞》等。